Title: Ministerstvo vnútra
Author: Jozef Halcin
Last saved by: sulik
Company: KMV

Predkladacia správa

„Správa o plnení úloh vyplývajúcich zo Stratégie prevencie kriminality (aktualizácia na roky 2003-2006) v roku 2003 a prioritách prevencie na rok 2004“ (ďalej iba „správa“) sa predkladá vláde Slovenskej republiky na základe jej plánu práce na rok 2004. Vychádza z uznesenia vlády SR č. 286 z 23. apríla 2003 k návrhu Stratégie prevencie kriminality v Slovenskej republike, úlohy č. B.10. V zmysle tejto úlohy sa uložilo ministrovi vnútra a predsedovi Rady vlády Slovenskej republiky pre prevenciu kriminality „predkladať od roku 2004 každoročne vláde správy o plnení úloh v predchádzajúcom roku, vyplývajúcich z aktualizácie Stratégie prevencie kriminality v Slovenskej republike a prioritách prevencie na nasledujúci rok“ v termíne do 30. apríla nasledujúceho roka. 

Správu spracoval sekretariát Rady vlády SR pre prevenciu kriminality v spolupráci so zainteresovanými rezortmi, krajskými úradmi a krajskými mestami v SR. V správe sú zapracované pripomienky, ktoré vyplynuli z pripomienkového konania uskutočneného v rámci Ministerstva vnútra SR.

Predkladaná správa odzrkadľuje skutočnosti, ktorými vláda SR v novom volebnom období prispela predovšetkým k finančnej podpore prevencie kriminality v SR. Vďaka nej sa rozšírilo budovanie kamerových monitorovacích systémov v krajských a niektorých menších mestách, zabezpečovalo odborné vzdelávania pracovníkov prevencie štátnej správy, samosprávy a Policajného zboru, podporovala sa činnosť poradní pre obete trestných činov vo všetkých krajských mestách a vykonávala sa aj aproximácia legislatívy medzinárodných organizácií (OSN, EÚ) do právnych predpisov SR v oblasti prevencie kriminality.

	Ďalší rozvoj a podpora programov a projektov prevencie kriminality na Slovensku si najmä v súvislosti so vstupom do Európskej únie vyžaduje každoročnú (pravidelnú) finančnú podporu vo výške min. 40,0 mil. Sk.